Juhannusviinit | COPATINTO
Tag Archives: Juhannusviinit
Posted on 17/06/2013 by Copatinto
Juhannus aiheuttaa kaupunkilähiöissä melkoisen tyhjennysoperaation, kun joukkoryntäys kesämökkimaisemiin käynnistyy. Maalaismaisemissa arkisesta aherruksestaan irtaantuvat kalamestarit ja grillimaisterit pääsevät vihdoinkin näyttämään kyntensä tositoimissa. Kesäkeittiöissä loihditut herkut kaipaavat rinnalleen monikäyttöisiä viinejä. Copatinto iskee pöytään pari juhannussuositusta Alkon perusvalikoimasta.
Jekel Gravelstone Chardonnay 14,99 €
Vaikka tämä Chardonnay tuleekin Kaliforniasta, ei sitä ole pahoinpidelty yliampuvalla tammikäsittelyllä. Viileämmillä Arroyo Secon tarhoilla kasvaneista rypäleistä on tehty runsaan hedelmäinen, raikas ja kesäinen viini. Tuoksusta paletille siirtyvä omenaisuus ja trooppinen hedelmäisyys saavat ryhtiä napakasta hapokkuudesta ja tyylikkäästä paahteisuudesta. Monikäyttöinen viini äyriäisten, kalan ja vaaleiden lihojen kylkeen. 4 / 5 staraa.
Pétalos 15,99 €
Bierzosta kotoisin oleva Petalos on tehty Menciasta, joka on ehdottomasti yksi Espanjan mielenkiintoisimmista punaviinilajikkeista. Täyteläinen viini on täynnä kypsää tummaa marjaisuutta, jota taustalla häärivä karpalo-puolukkasektori piristää mukavasti. Erityisesti tummien liharuokien kaveri, mutta soveltuu mainiosti myös kesäiltojen meditaatiohetkiin. 4 / 5 staraa.
Posted in 4 STARAA, ESPANJA, USA, VIINISUOSITUKSET, YLEISET	| Tagged Bierzo, Chardonnay, Copatinto, Espanja, Juhannus, Juhannusviinit, Mencia, Monterey, USA, viiniblogi, viinisuositukset	| Leave a reply
Viikon Copa – Juhannusviinit
Posted on 19/06/2012 by Copatinto
Juhannuksena monet meistä haluavat viettää rentoa ja leppoisaa mökkielämää. Mökkeilyn ja viininautintojen yhdistämisessä käytännöllisyys ja helppous voivat huoletta ajaa ankarimman laatukriittisyyden ja viinihifistelyn ohitse. Copatinton suosittelemat juhannusviinit löydät pitkäripaisesta myös helppokäyttöisissä ja käytännöllisissä hanapakkauksissa. Luottamalla pelkkään tuuriin, voi tonkkaviinihyllystä onnistua ostamaan todellista kuraakin, joten pieni huolellisuus on ehdottomasti paikallaan. Itse pakkaustapa ei ole viinin kannalta aivan ongelmaton, mutta juhannuksena voitaneen keskittyä pelkästään käytännöllisyyden tuomiin hyötyihin. Kolmen litran tonkasta riittää vallan mainiosti lorautettavaa naapureille ja jopa kutsumattomille vieraille, eikä edes tarvitse sitten jälkeenpäin jonotella tyhjien pullojen kanssa ailahtelevasti käyttäytyvien palautusautomaattien luokse.
Juhannusviiniltä on lupa odottaa monikäyttöisyyttä ja soveltuvuutta niin salaattien kuin kala- ja liharuokienkin kumppaniksi, unohtamatta leppoisaa seurustelua. Seuraavat pari ehdotusta täyttävät asetetut kriteerit näppärästi ja miellyttävät varmasti hyvinkin monenlaisia viinin siemailijoita.
Devil’s Rock Riesling (27,50 € / 3l) on mukavan leppoisa puolikuiva saksalainen valkoviini, joka on Riesling-lajikkeelle tyypillisesti omenainen ja sitruunainen. Terhakka hapokkuus pitää viinin ryhdikkäänä, eikä sokerimäärä pääse viemään makua pillimehusektorille saakka. Tämä valkoviini miellyttää myös niitä rutikuivia valkkareita kammoksuvia juhannusvieraita. Sopii mainiosti erilaisille salaateille, kalaruuille, vaaleille lihoille ja toki maistuu myös ihan sellaisenaankin.
Graffigna Malbec (27,90 € / 3l) on maukas ja mehevä punaviini Argentiinasta. Juhannusruuhkissa riittävästi hikoillut kansalainen ei halua mökille päästyään lasiinsa mitään ohutta tai mautonta lirua. Paksusta rakenteestaan ja pehmeästä maustaan tunnetut argentiinalaiset Malbec-viinit ovat monien suomalaisten mieleen. Graffigna Malbec on hyvällä hinta-laatu-suhteella varustettu, melko täyteläinen, pehmeä ja maltillisen hapokas punaviini. Edullisia Malbec-viinejä vaivaava löysyys ja ryhdittömyys on onnistuttu tällä kertaa väistämään yllättävän hyvin. Erinomainen kumppani liharuuille eikä lainkaan pöllömpi seurusteluviininäkään. (Kuvien © Alko)
Posted in VIIKON COPA, VIINISUOSITUKSET	| Tagged Argentiina, Copatinto, Devil's Rock Riesling, Graffigna Malbec, hanapakkaus, Juhannusviinit, punaviini, Saksa, valkoviini, viiniblogi, viinisuositukset, Viinisuositus	| Leave a reply